স্ক্রিনিং কমিটির ‘বিপক্ষে’ ভোট দেবের, ছবি মুক্তি নিয়ে জটিলতা আরও বাড়ালেন অভিনেতা?

কলকাতা: বাংলা সিনেমার (Bengali Cinema) ভবিষ্যৎ সুরক্ষিত করতে ইন্ডাস্ট্রির অন্দরেই চলছে টানাপোড়েন। মেগাবাজেট হিন্দি ও দক্ষিণী ছবির দাপটে প্রাইম টাইমে বাংলা ছবি হল না পাওয়ার অভিযোগ দীর্ঘদিনের। তার উপর একসঙ্গে একাধিক বাংলা ছবি মুক্তি পাওয়ায় ব্যবসায়িক ক্ষতির আশঙ্কাও বাড়ছে। এই পরিস্থিতি সামাল দিতেই গত আগস্টে গঠিত হয়েছিল একটি স্ক্রিনিং কমিটি (Screening Committee)।

এই কমিটির উদ্দেশ্য ছিল, বাংলা ছবির মুক্তি পরিকল্পিতভাবে করা, যাতে প্রতিটি ছবি বক্স অফিসে ন্যায্য সুযোগ পায়। সিদ্ধান্ত হয়েছিল, বছরে ছ’টি উৎসবের মধ্যে যে কোনও দু’টি উৎসবে একটি প্রযোজনা সংস্থা সর্বাধিক দু’টি ছবি মুক্তি দিতে পারবে। তবে সব প্রযোজনা সংস্থা সব উৎসবে ছবি মুক্তি দিতে পারবে না। সে জন্য নির্দিষ্ট বাছাইয়ের নিয়মও ছিল।

আরও পড়ুন: গানপাড়ায় সুখবর! অদিতি মুন্সি কি মা হচ্ছেন?

কিন্তু কমিটি গঠনের পর থেকেই মতানৈক্য শুরু হয়। শনিবার, ২৭ ডিসেম্বর ইম্পার অফিসে ফের একটি বৈঠক বসে। বৈঠকের মূল বিষয় ছিল— এই স্ক্রিনিং কমিটি আদৌ বজায় থাকবে কি না। সূত্রের খবর, ওই বৈঠকে কমিটির ভবিষ্যৎ নির্ধারণে ভোটাভুটি হয়।

ভোট চলাকালীন কমিটির সদস্য পিয়া সেনগুপ্ত ফোন করেন অভিনেতা-প্রযোজক দেব-কে। ফোনেই নিজের মত জানান দেব। সূত্র অনুযায়ী, তিনি ‘নোটা’ ভোট দেন, যা কমিটির তরফে স্ক্রিনিং কমিটির প্রতি অসম্মতি হিসেবেই ধরা হয়েছে। বৈঠকে উপস্থিত বাকি ১২ জন সদস্য স্ক্রিনিং কমিটির পক্ষে ভোট দেন। ফলে ফল দাঁড়ায় ১২-১, কমিটির পক্ষেই সংখ্যাগরিষ্ঠতা।

এই ভোটাভুটির পর স্পষ্ট, স্ক্রিনিং কমিটি থাকছে, তবে দেবের সঙ্গে এই কমিটির দূরত্ব থেকেই গেল। বাংলা ছবির মুক্তি ও ভবিষ্যৎ পরিকল্পনা নিয়ে এই মতবিরোধ আগামী দিনে আরও কোন দিকে গড়ায়, সেদিকেই এখন নজর টলিউডের।